**Ministru kabineta rīkojuma projekta “Par studiju virziena “Iekšējā drošība un civilā aizsardzība” atvēršanu Rīgas Stradiņa universitātē” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts “Par studiju virziena “Iekšējā drošība un civilā aizsardzība” atvēršanu Rīgas Stradiņa universitātē” (turpmāk – projekts) izstrādāts:  1) saskaņā ar Augstskolu likuma 55.2 panta trešajā daļā noteikto, ka pirms augstskola vai koledža iesniedz Akadēmiskās informācijas centram iesniegumu par studiju programmas licencēšanu jaunā augstskolas vai koledžas studiju virzienā, augstskola vai koledža iesniedz iesniegumu Izglītības un zinātnes ministrijā par jauna studiju virziena atvēršanu. Lēmumu par jauna studiju virziena atvēršanu attiecīgajā augstskolā vai koledžā pieņem Ministru kabinets, izvērtējis augstskolai vai koledžai pieejamos resursus un atbilstību valsts attīstības prioritātēm.  2) ņemot vērā to, ka Rīgas Stradiņa universitāte 2016.gada 11.jūlijā iesniegusi Izglītības un zinātnes ministrijā (turpmāk – Ministrija) iesniegumu Nr.3-12/211/2016, kurā lūdz atvērt Rīgas Stradiņa universitātē jaunu studiju virzienu “Iekšējā drošība un civilā aizsardzība”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rīgas Stradiņa universitāte ir reģistrēta Augstskolu reģistrā 2002.gada 15.aprīlī, reģistrācijas Nr.3341702042.  2001.gada 13.decembrī Rīgas Stradiņa universitāte tika akreditēta. 2013.gadā Rīgas Stradiņa universitātē uz sešiem gadiem tika akreditēti šādi studiju virzieni:  - “Dzīvās dabas zinātnes”;  - “Informācijas un komunikācijas zinātnes”;  - “Izglītība, pedagoģija un sports”;  - “Sociālā labklājība”;  - “Socioloģija, politoloģija un antropoloģija”;  - “Tiesību zinātne”;  - “Vadība, administrēšana un nekustamo īpašumu pārvaldība”;  - “Veselības aprūpe”.  Savukārt 2015.gadā uz sešiem gadiem tika akreditēts studiju virziens “Psiholoģija”.  Rīgas Stradiņa universitāte vēlas licencēt profesionālo bakalaura studiju programmu “Iekšējā drošība”, pēc kuras apguves piešķirt profesionālo bakalaura grādu un valsts policijas vecākā virsnieka profesionālo kvalifikāciju, kas atbilstu jaunam Rīgas Stradiņa universitātes studiju virzienam “Iekšējā drošība un civilā aizsardzība”.  Šobrīd studiju virziens “Iekšējā drošība un civilā aizsardzība” ir akreditēts deviņās augstākās izglītības iestādēs, vienlaikus speciālistus darbam Valsts policijā šī studiju virziena ietvaros sagatavo tikai Valsts policijas koledža, kas īsteno pirmā līmeņa profesionālās augstākās izglītības studiju programmu “Policijas darbs”, pēc kuras apguves piešķir vidējā komandējošā (jaunāko virsnieku) sastāva policista profesionālo kvalifikāciju. Valsts policijas koledža nevar īstenot otrā līmeņa profesionālās augstākās izglītības studiju programmu, pēc kuras apguves piešķirt Valsts policijas vecāka virsnieka profesionālo kvalifikāciju, jo no augstākās izglītības programmām ir tiesīga īstenot tikai pirmā līmeņa profesionālās augstākās izglītības studiju programmas.  Saskaņā ar Augstskolu likuma 55.2 panta trešo daļu, pirms augstskola vai koledža iesniedz Akadēmiskās informācijas centram iesniegumu par studiju programmas licencēšanu jaunā augstskolas vai koledžas studiju virzienā, augstskola vai koledža iesniedz iesniegumu Ministrijā par jauna studiju virziena atvēršanu. Lēmumu par jauna studiju virziena atvēršanu attiecīgajā augstskolā vai koledžā pieņem Ministru kabinets, izvērtējis augstskolai vai koledžai pieejamos resursus un atbilstību valsts attīstības prioritātēm. Ja Ministru kabinets pieņem lēmumu atvērt studiju virzienu augstskolā vai koledžā, augstskola vai koledža iesniedz Akadēmiskās informācijas centram iesniegumu par attiecīgajam studiju virzienam atbilstošās studiju programmas licencēšanu.  Ministru kabineta 2015.gada 14.jūlija noteikumu Nr.408 “Studiju programmu licencēšanas noteikumi” 13.punkts nosaka, ka Ministrija iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā. Minētajam tiesību akta projektam pievieno Ekonomikas ministrijas, Pārresoru koordinācijas centra, Augstākās izglītības padomes, Latvijas darba devēju konfederācijas, Izglītības un zinātnes ministrijas un tās ministrijas, kuras kompetencei atbilst atveramais studiju virziens, viedokļus.  Studiju virziena “Iekšējā drošība un civilā aizsardzība” atvēršanas Rīgas Stradiņa universitātē mērķis ir nodrošināt tādus apstākļus, lai Rīgas Stradiņa universitāte būtu tiesīga iesniegt licencēšanai studiju programmu, kas sagatavotu Valsts policijas vecākos virsniekus un kas tādējādi atbildīs studiju virzienam “Iekšējā drošība un civilā aizsardzība”, kas šobrīd Rīgas Stradiņa universitātē netiek īstenots.  Izvērtējot Rīgas Stradiņa universitātei pieejamos resursus studiju virziena “Iekšējā drošība un civilā aizsardzība” īstenošanai, secināms, ka Rīgas Stradiņa universitāte gatavojas iesaistīt studiju virziena “Iekšējā drošība un civilā aizsardzība” īstenošanā pasniedzējus, tai skaitā Rīgas Stradiņa universitātes akadēmisko personālu, kas šobrīd ir iesaistīti studiju virziena “Tiesību zinātne” īstenošanā. Vienlaikus kā viespasniedzējus Rīgas Stradiņa universitāte ir piesaistījusi arī Valsts policijas koledžas akadēmisko personālu. Izvērtējot studiju virziena īstenošanā iesaistāmo pasniedzēju dzīves gājumu, secināms, ka liela daļa iesaistāmo pasniedzēju ir ieguvusi augstāko izglītību Latvijas Policijas akadēmijā un to profesionālā pieredze saistīta ar darbu tiesībaizsargājošās iestādēs, tai skaitā policijā, kā arī zinātniskā pētniecība ir saistīta ar krimināltiesiskiem un ar policiju saistītiem jautājumiem. Līdz ar to secināms, ka studiju virziena īstenošanā iesaistāmo pasniedzēju kvalifikācija atbilst studiju virziena “Iekšējā drošība un civilā aizsardzība” īstenošanas vajadzībām, ja tiks licencēta studiju programma, kas sagatavos Valsts policijas vecākos virsniekus. Rīgas Stradiņa universitāte jauno studiju virzienu plāno īstenot Rīgas Stradiņa universitātes Juridiskajā fakultātē, kurai ir pieejamas telpas un laboratorijas studiju virziena “Iekšējā drošība un civilā aizsardzība” īstenošanai. Rīgas Stradiņa universitātes bibliotēkas krājumi saistībā ar tiesību zinātnes jautājumiem ir ļoti plaši. Rīgas Stradiņa universitāte plāno studiju virziena “Iekšējā drošība un civilā aizsardzība” īstenošanā un attīstībā gada laikā pēc tā atvēršanas papildus jau esošajai resursu bāzei ieguldīt 250 000 euro.  Augstākās izglītības padome, Pārresoru koordinācijas centrs, Latvijas Darba devēju konfederācija un Ministrija to sniegtajos viedokļos norāda, ka studiju virziens “Iekšējā drošība un civilā aizsardzība” atbilst valsts attīstības prioritātēm.  **Ekonomikas ministrija sniedz viedokli, ka neiebilst pret jauna studiju virziena atvēršanu, norādot, ka ir nepieciešams izvērtēt studiju virziena nepieciešamību, ņemot vērā par iekšējo drošību un civilo aizsardzību atbildīgo institūciju viedokli. Vienlaikus Iekšlietu ministrija, kuras kompetencei atbilst atveramais studiju virziens, norāda, ka studiju virziena atvēršana ar plānotās studiju programmas licencēšanu atbilst iekšlietu nozares attīstības plānošanas dokumentiem un pastāvošajām aktualitātēm Valsts policijas vecāko virsnieku sagatavošanā.**  **Profesionālo bakalaura s**tudiju programmu “Iekšējā drošība” Rīgas Stradiņa universitāte plāno īstenot kopīgi ar Daugavpils Universitāti. Studiju programmu paredzēts īstenot latviešu un angļu valodā. Piedāvājot studijas angļu valodā, piesaistot ārvalstu studentus un mācībspēkus, tiks veicināta augstākās izglītības internacionalizācija, līdz ar to tiks palielināts ārvalstu studentu skaits Latvijā, kas ir viens no mērķiem Latvijas ilgtspējīgas attīstības stratēģijā līdz 2030.gadam un atbilst arī Latvijas Nacionālajā attīstības plānā 2014.-2020.gadam noteiktajam.  Ņemot vērā minēto, secināms, ka studiju virziens “Iekšējā drošība un civilā aizsardzība” atbilst valsts attīstības prioritātēm un Rīgas Stradiņa universitātei ir pieejami resursi studiju virziena “Iekšējā drošība un civilā aizsardzība” īstenošanai. |
| 3. | Projekta izstrādē iesaistītās institūcijas | Ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz Rīgas Stradiņa universitāti, kā arī uz potenciālajiem Rīgas Stradiņa universitātes studējošajiem, kad Rīgas Stradiņa universitāte būs licencējusi studiju virzienam “Iekšējā drošība un civilā aizsardzība” atbilstošu studiju programmu. |
| 2. | Tiesiskā regulējuma ietekme uz tautsaimniecību un administratīvo slogu | Atverot studiju virzienu, Rīgas Stradiņa universitātei būs tiesības iesniegt Akadēmiskās informācijas centram iesniegumu par jaunas studiju programmas licencēšanu studiju virzienā “Iekšējā drošība un civilā aizsardzība”. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildē būs iesaistīta Rīgas Stradiņa universitāte. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

*Anotācijas III, IV, V un VI sadaļa* ***–*** *projekts šīs jomas neskar.*

Izglītības un zinātnes ministrs Kārlis Šadurskis

Vizē:

valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

14.10.2016.

1164

L.Upīte, 67047816

Linda.Upite@izm.gov.lv